Veiligheid opgeskerp ná nog ŉ rooftog by Pta-sentrumThe Grove Mall. Foto: Facebook The Grove Mall in die ooste van Pretoria gaan bykomende veiligheidsmaatreëls instel nadat dié sentrum Woensdag vir die tweede keer in minder as ŉ week beroof is. Kapt. Jan Sepato, woordvoerder van die polisie, het gesê ŉ winkel wat elektroniese toerusting verkoop, is Woensdag deur vyf verdagtes beroof. Volgens Sepato het die een verdagte hom as ŉ koerier voorgedoen. Die veiligheidswag het vir hom oopgemaak waarna hy en sy makkers die winkel binnegestorm het. “Die veiligheidswag en ŉ bestuurder is met vuurwapens aangehou en die verdagtes het gevlug met ongeveer 40 skootrekenaars wat hulle in ŉ duvet toegedraai het. Geen skote is afgevuur tydens die voorval nie, maar die veiligheidswag en bestuurder is aangerand.” Volgens Sepato het die verdagtes na bewering met ŉ wit Isuzu-enkelkajuitbakkie met ŉ kap van die toneel gevlug. Die voorval volg nadat ŉ juwelierswinkel Sondag by dié sentrum beroof is. Vier verdagtes het glo daarna met ŉ VW Golf GTi van die toneel gevlug. Monique Harmse, bemarkingsbestuurder van The Grove Mall, het gesê die bestuur van die sentrum gee as topprioriteit aandag aan enige voorvalle aangesien die veiligheid van klante en huurders van sleutelbelang is. “ŉ Aantal bykomende veiligheidsmaatreëls is in dié verband ingestel en ŉ hoëvlakvergadering met die Suid-Afrikaanse Polisiediens belê.”